b"\n_START_ARTICLE_\nKonsilyo ng Trento\n_START_PARAGRAPH_\nAng Konsilyo ng Trento o Konseho ng Trento (Ingles: Council of Trent) ay ang ika-19 na Konsilyong Ekumenikal (Konsehong Ekumenikal) ng Simbahang Katoliko Romano. Ang mahahalagang mga kasapi ng Simbahang Katoliko ay nagpulong sa Trento (Trent) nang tatlong mga ulit sa pagitan ng Disyembre 13, 1545, at Disyembre 4, 1563, bilang pagtugon sa Repormang Protestante. Ipinahayag nito ang noon ay laganap at napapanahon noon na mga doktrinang Katoliko hinggil sa kaligtasan, mga sakramento, at kanong Biblikal; at sinagot nito ang lahat ng mga pagsalungat, pakikipagtalo, at pangangatwiran ng mga Protestante._NEWLINE_Madalas na hindi makapagpulong ang konsilyo kung kailan nila gusto, at kung minsan ay hindi talaga makapagpulong, dahil sa pagtutol mula sa mga papa at paghihimagsik laban sa emperador. Ninais ni Emperador Charles V na makapagpulong ang konseho, at ipinatawag ni Papa Pablo III ang konsilyo noong 1537, subalit nabigo ang mga balak na ito. Noong 1538, muling nabigo ang mga ideya para sa isang konseho. Hiniling ng papa na magpulong ang konsilyo noong 1542, ngunit hindi ito talagang nakapagpulong hanggang sa pagsapit ng 1545. Hindi naging masigla ang konsilyo mula 1547 hanggang 1551. Muling nagpulong ang konseho mula 1551 hanggang 1552, nang masuspindi ito dahil sa isang pag-aalsa laban sa emperador. Malakas na hindi nagustuhan ni Papa Pablo IV (1555-1559) ang mga ideyang Protestante at hindi muling nakapagsimula ang konseho hanggang sa maupo sa tungkulin ang kaniyang kapalit. Nagpulong sa huling pagkakataon ang konsilyo mula 1562 hanggang 1563._NEWLINE_Ang Konsilyo ng Trento ay dating bahagi ng Kontra-Reporma. Magiging mahigit sa 300 mga taon hanggang sa maganap ang sumunod na Konsilyong Ekumenikal._NEWLINE_Natanaw ni Papa Pablo III na lumalaki ang Repormang Protestante. Noong dati, isang maliit na bilang ng mga pari ang naging kabahagi ng repormasyon, subalit sa paglaon ay marami nang mga prinsipe, lalo na sa Alemanya, ang nagtaguyod ng mga ideya nito. Kung kaya't hinangad ni Papa Pablo III ang isang konsilyo. Subalit ang konseho ay hindi kaagad nakapagpulong hanggang sa pagsapit ng 1545, at nakapagpulong ito bago ang kamatayan ni Martin Luther. Inilipat ang konsilyo sa Bologna noong Marso 1547 na ang dahilan ay upang makaiwas mula sa isang salot; na walang anumang plano na makapagpulong na muli noong Setyembre 17, 1549. Muling binuksan ni Papa Julio III (1550\xe2\x80\x9355) ang konsilyo sa Trento noong Mayo 1, 1551; natiwalag ito noong 1552, at muling ipinatawag ni Papa Pio IV (1559\xe2\x80\x9365) sa huling pagkakataon noong Enero 18, 1562, kung kailan nagpatuloy ito hanggang Disyembre 4, 1563."